Rahaa maailmalta saa, mutta kysymys on siitä, että saa sellaista rahaa, joka oikeasti vie bisnestä eteenpäin, toteaa toimitusjohtaja Jussi Harvela ja esittelee toiminnallista, 2,5 millimetriä paksua paneelia autonovea varten. Kuva: Jarmo Kontiainen

Yritys voisi työllistää samantien liki 30 henkeä.

Oulunsalossa toimiva TactoTek Oy on saanut peräti 18,5 miljoonaa euroa rahoitusta. Investoijat ovat johtavia materiaalitoimittajia ja osavalmistajia, jotka edustavat ennen kaikkea autoteollisuutta.

Kasvuyritys TactoTek kehittää Oulunsalossa muoviin valettua rakenteellista elektroniikkaa, joka tulee esimerkiksi vähentämään huomattavasti niin osien painoa kuin asennustarvettakin.

Rahoittajien joukossa on nyt jo kolme autoalan pörssiyritystä. Faurecia Ventures on ollut mukana jo aikaisemmin ja uusiksi yhteistyökumppaneiksi ovat ilmoittautuneet saksalainen Nanogate sekä ranskalainen Plastic Omnium.

– Jos iso markkinajohtaja lähtee viemään meidän kanssa tuotteita, se on huomattavasti helpompaa kuin pienen oululaisen firman pakkasesta lähteä liikkeelle, sanoo toimitusjohtaja Jussi Harvela.

– Uusille interaktiivisille pinnoille, jotka yhdistävät muodon, tarkoituksen ja elektroniikan, on suuri kysyntä. TactoTek on hyvä kumppani kehitettäessä tätä erittäin lupaavaa markkinaa, toteaa pinnoitetuottaja Nanogaten toimitusjohtaja Ralf Zastrau yhteisessä tiedotteessa.

Plastic Omniumin strategiasta ja kehityksestä vastaava johtaja Félicie Burelle taas ennakoi, että TactoTek -investointi sopii hyvin ranskalaisten innovaatiostrategiaan kehittää älykkäämpiä autoja.

Finanssiyrityksistä TactoTekiin panostaa edelleen Conor Venture Partners Suomesta. Lisäksi on uutena mukana Ascend Capital Partners, joka edustaa hongkongilaista rahaa. Pääomasijoittaja toimii Luxemburgista käsin Saksan markkinoilla.

11,6 miljoonan pääomaruiskeen lisäksi rahoituspottia pönkittävät avustus- ja lainapaketit Business Finlandilta eli entiseltä Tekesiltä, elyltä ja Nordeasta.

TactoTek aikoo lisätä kapasiteettia niin suunnittelussa kuin tuotannossakin. Tavoitteena on rakentaa toimipisteitä Saksaan, Ranskaan ja Englantiin sekä vahvistaa läsnäoloa Detroitissa Yhdysvalloissa. Myös Aasiassa on kiinnostusta.

– Hyvin todennäköisesti joudutaan vielä miettimään, mitä me teemme Japanissa ja Koreassa, kertoo toimitusjohtaja Harvela.

Noin 85 työntekijän yritys voisi hänen mukaansa heti palkata 27 henkeä lisää.

– Kriittinen massa on varmaan 120–150 ihmistä. Sitten pystymme toteuttamaan asioita oikeasti.

Kuluvana vuonna liikevaihto noussee noin viiteen miljoonaan eli enemmän kuin tuplaantuu. Harvelan mukaan tilauskanta voi kasvaa ripeämminkin.